IZVEDBENA UREDBA KOMISIJE (EU) 2020/595

z dne 30. aprila 2020

o dodelitvi pomoči za zasebno skladiščenje ovčjega in kozjega mesa ter vnaprejšnji določitvi zneska pomoči

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 18(2) in člena 223(3)(c) Uredbe,

ob upoštevanju Uredbe Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (2) ter zlasti člena 4(2)(b) Uredbe,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (3) ter zlasti člena 62(2)(b) Uredbe,

ob upoštevanju naslednjega:

(1) Zaradi obsežnih omejitev gibanja, ki so jih države članice uvedle za zajezitev trenutne pandemije COVID-19, je bila prodaja nekaterih kategorij proizvodov iz ovčjega in kozjega mesa, kot so trupi jagnjet in koz, starih manj kot dvanajst mesecev, v gostinstvu ter dejavnosti priprave in dostave hrane močno prizadeta.

(2) Posledično se je povpraševanje po nekaterih proizvodih iz ovčjega in kozjega mesa močno zmanjšalo. Sektor ovčjega in kozjega mesa se torej zaradi neravnotežja med ponudbo in povpraševanjem sooča z motnjami na trgu. To zelo negativno vpliva na marže v sektorju in ogroža finančno sposobnost kmetov Unije. Pričakuje se, da se bodo brez ukrepov proti tem motnjam na trgu cene proizvodov iz ovčjega in kozjega mesa v Uniji znižale, pritisk navzdol pa se bo verjetno nadaljeval.

(3) Trenutno neravnotežje med ponudbo in povpraševanjem na trgih ovčjega in kozjega mesa je mogoče ublažiti s skladiščenjem trupov ovc in koz, starih manj kot dvanajst mesecev, ki bi bili večinoma namenjeni gostinstvu ter dejavnosti priprave in dostave hrane.

(4) Obsežne omejitve gibanja, ki so jih države članice uvedle za zajezitev trenutne pandemije COVID-19, so vplivale tudi na razpoložljivost delovne sile v klavnicah in predelavi hrane ter zmanjšale zmogljivosti v prometu in logistiki.

(5) Da bi se ublažile trenutne težave ter zlasti zmanjšalo neravnotežje med ponudbo in povpraševanjem, ki posledično pritiska na nižanje cen vseh proizvodov iz ovčjega in kozjega mesa, ter da bi se izboljšale navedene težke tržne razmere, je primerno dodeliti pomoč za zasebno skladiščenje svežega ali ohlajenega mesa ovc in koz, starih manj kot dvanajst mesecev.

(6) V Delegirani uredbi Komisije (EU) 2016/1238 (4) in Izvedbeni uredbi Komisije (EU) 2016/1240 (5) so določena pravila o izvajanju pomoči za zasebno skladiščenje. Če ni s to uredbo določeno drugače, bi se za pomoč za zasebno skladiščenje svežega in ohlajenega mesa ovc in koz, starih manj kot dvanajst mesecev, morale uporabljati določbe Delegirane uredbe (EU) 2016/1238 in Izvedbene uredbe (EU) 2016/1240.

(7) Znesek pomoči bi bilo treba določiti vnaprej, da se omogoči hiter in prožen operativni sistem. V skladu s členom 4 Uredbe (EU) št. 1370/2013 bi morala pomoč za zasebno skladiščenje, ki se določi vnaprej, temeljiti na stroških skladiščenja ali drugih ustreznih tržnih elementih. Primerno je, da se pomoč določi za celotno obdobje skladiščenja na podlagi stroškov uskladiščenja in izskladiščenja, stroškov hladilnice na dan in delnega nadomestila za izgubo vrednosti svežega ali ohlajenega ovčjega in kozjega mesa, ki se zamrzne.

(8) Da bi bila pomoč za zasebno skladiščenje učinkovita in da bi imela dejanski vpliv na trg, bi bilo treba pomoč dodeliti le za proizvode, ki še niso bili uskladiščeni. V tem okviru je primerno določiti obdobje skladiščenja.

(9) Zaradi upravne učinkovitosti in poenostavitve bi bilo treba določiti minimalno količino proizvodov, ki jih je treba zajeti v vsakem zahtevku.

(10) Treba bi bilo določiti varščino, da se zagotovi resnost zahtevka in da bo ukrep imel želeni vpliv na trg.

(11) Ukrepi proti pandemiji COVID-19 lahko vplivajo na skladnost z zahtevami za preglede na kraju samem v zvezi s pomočjo za zasebno skladiščenje v skladu s členom 60 Izvedbene uredbe (EU) 2016/1240. Primerno je, da se državam članicam, ki jih navedeni ukrepi zadevajo, omogoči prožnost, tako da se podaljša obdobje za izvedbo pregledov uskladiščenja proizvodov ali da se jih nadomesti z drugimi ustreznimi dokazi in da se ne zahteva izvedba nenapovedanih pregledov. Zato je v tej uredbi primerno odstopati od nekaterih določb Izvedbene uredbe (EU) 2016/1240.

(12) Člen 42(1)(b) Izvedbene uredbe (EU) 2016/1240 določa, da morajo države članice Komisijo enkrat tedensko uradno obvestiti o dopustnih zahtevkih. Da bi se zagotovili preglednost, spremljanje in ustrezno upravljanje zneskov, ki so na voljo za pomoč, so za učinkovito upravljanje sistema potrebna pogostejša uradna obvestila.

(13) Da bi ta uredba imela takojšen vpliv na trg in pripomogla k ustalitvi cen, bi morala začeti veljati dan po objavi v Uradnem listu Evropske unije.

(14) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 Predmet urejanja in področje uporabe 1. Ta uredba določa pomoč za zasebno skladiščenje svežega ali ohlajenega mesa ovc in koz, starih manj kot dvanajst mesecev, iz točke (i) prvega pododstavka člena 17 Uredbe (EU) št. 1308/2013 (v nadaljnjem besedilu: pomoč). 2. Če ni s to uredbo določeno drugače, se uporabljata Delegirana uredba (EU) 2016/1238 in Izvedbena uredba (EU) 2016/1240.

Člen 2 Upravičeni proizvodi 1. Seznam proizvodov, upravičenih do pomoči, je naveden v Prilogi. 2. Da bi bilo meso upravičeno do pomoči, mora biti neoporečne in zadovoljive tržne kakovosti ter imeti poreklo iz Unije. Proizvod izpolnjuje zahteve iz oddelka III Priloge VI k Delegirani uredbi (EU) 2016/1238. 3. Pomoč se dodeli le za količine svežega ali ohlajenega mesa, ki še niso bile uskladiščene.

Člen 3 Vložitev in dopustnost zahtevkov 1. Zahtevki za pomoč se lahko vložijo od 7. maja 2020. 2. Vsak zahtevek se nanaša na proizvode, navedene v Prilogi, in vsebuje navedbo ustrezne oznake KN. 3. Najmanjša upravičena količina na zahtevek je 5 ton.

Člen 4 Znesek pomoči in obdobje skladiščenja 1. Ustrezni zneski pomoči na obdobje skladiščenja so določeni v Prilogi. 2. Pogodbeno skladiščenje se konča dan pred dnem izskladiščenja. 3. Pomoč se lahko dodeli le za obdobje skladiščenja, ki znaša 90, 120 ali 150 dni.

Člen 5 Varščina Ob vložitvi zahtevka za pomoč za proizvode, upravičene do pomoči, znaša znesek varščine, ki se zahteva v skladu s členom 4(b) Delegirane uredbe (EU) 2016/1238, 100 EUR/tono.

Člen 6 Pregledi 1. Kadar zaradi ukrepov proti pandemiji COVID-19 (v nadaljnjem besedilu: ukrepi) plačilna agencija ne more pravočasno izvesti pregledov iz člena 60(1) in (2) Izvedbene uredbe (EU) 2016/1240, lahko z odstopanjem od člena 60(1) in (2) navedene uredbe zadevna država članica: (a) podaljša obdobje iz prvega pododstavka člena 60(1) za izvedbo navedenih pregledov do 30 dni po koncu ukrepov ali (b) navedene preglede v obdobju uporabe ukrepov nadomesti z ustreznimi dokazi, vključno z geografsko označenimi fotografijami ali drugimi dokazi v elektronski obliki. 2. Kadar zaradi ukrepov plačilna agencija ne more opraviti nenapovedanih pregledov na kraju samem, z odstopanjem od prvega pododstavka člena 60(3) Izvedbene uredbe (EU) 2016/1240 v obdobju izvajanja ukrepov ni dolžna opraviti nenapovedanih pregledov.

Člen 7 Uradna obvestila o količinah, za katere se vložijo zahtevki Z odstopanjem od člena 42(1)(b) Izvedbene uredbe (EU) 2016/1240 države članice Komisijo uradno obvestijo o količinah proizvodov, ki so jih zajemali dopustni zahtevki, in s tem povezanih informacijah, in sicer: (a) vsak ponedeljek najpozneje do 12.00 (po bruseljskem času) o količinah proizvodov, za katere so bili dopustni zahtevki vloženi v četrtek in petek predhodnega tedna; (b) vsak četrtek najpozneje do 12.00 (po bruseljskem času) o količinah proizvodov, za katere so bili dopustni zahtevki vloženi v ponedeljek, torek in sredo istega tedna.

Člen 8 Začetek veljavnosti Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 30. aprila 2020 Za Komisijo Predsednica Ursula VON DER LEYEN

(1) UL L 347, 20.12.2013, str. 671.

(2) UL L 346, 20.12.2013, str. 12.

(3) UL L 347, 20.12.2013, str. 549.

(4) Delegirana uredba Komisije (EU) 2016/1238 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 15).

(5) Izvedbena uredba Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 71).